Document ID: 31995R0868

KOMISSION ASETUS (EY) N:o 868/95,
annettu 20 päivänä huhtikuuta 1995,
tiettyjen peltokasvien tuottajien tukijärjestelmän mukaisten korvausten myöntämisen edellytyksistä annetun asetuksen (ETY) N:o 2780/92 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tukijärjestelmästä tiettyjen peltokasvien viljelijöille 30 päivänä kesäkuuta 1992 annetun neuvoston asetuksen (ETY) N:o 1765/92 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 12 artiklan,
sekä katsoo, että
asetuksen (ETY) N:o 1765/92 9 artiklassa määritellään korvauksiin oikeutettu maa-ala; mainitussa artiklassa sallitaan jäsenvaltioille tiettyjä poikkeuksia niiden oman tilanteen mukaisesti, jotta otettaisiin huomioon tietyt erityistilanteet, joissa sen säännöksillä olisi liian rajoittavia vaikutuksia; kyseisen artiklan neljännessä kohdassa tarkoitettujen poikkeuksien soveltaminen ei saa heikentää asetuksella (ETY) N:o 1765/92 säädettyjen järjestelyjen tehokkuutta eikä varsinkaan lisätä hyväksyttävää kokonaisalaa; kyseiset poikkeukset olisi rajoitettava tapauksiin, joissa tuottajan on pakko vaihtaa korvauksiin oikeuttamaton maa korvaukseen oikeutettuun maahan tilansa sisällä; sen varmistamiseksi, että maa vaihdetaan ainoastaan ehdottoman välttämättömissä tapauksissa, jäsenvaltioiden on hyväksyttävä ennakolta kaikki tällaiset vaihdot,
sen vuoksi on tarpeen muuttaa komission asetus (ETY) N:o 2780/92 (2), sellaisena kuin se on viimeksi muutettuna asetuksella (EY) N:o 2246/94 (3), ja
viljan, rasvojen ja kuivarehujen yhteinen hallintokomitea ei ole antanut lausuntoaan puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 2780/92 3 artiklan 4 kohta seuraavasti:
"4. Asetuksen (ETY) N:o 1765/92 9 artiklan neljännessä kohdassa tarkoitetut tapaukset ovat niitä, joissa tuottajan on pakko vaihtaa maatalouteen, kasvien terveyteen tai ympäristöön liittyvistä syistä maa-ala, joka ei oikeuta korvaukseen, korvaukseen oikeutettuun maahan maatilallaan. Vaihto ei saa missään tapauksessa lisätä tilan korvaukseen oikeutetun viljelymaan kokonaisalaa. Jäsenvaltioiden on vahvistettava tällaiselle vaihdolle ennakolta ilmoittamista ja hyväksymistä koskeva järjestelmä.
Jäsenvaltioiden on toimitettava komissiolle viimeistään kunkin vuoden 31 päivä maaliskuuta suunnitelmansa, johon kuuluu luettelo hyväksyttävään vaihtoon sovellettavista perusteista ja todisteet siitä, että korvaukseen oikeutetun maan kokonaisala ei ole lisääntynyt tällaisen vaihdon tuloksena. Markkinointivuonna 1995/96 jäsenvaltiot saavat kuitenkin toimittaa suunnitelmansa viimeistään 30 päivä kesäkuuta 1995."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä huhtikuuta 1995.

Labels: 17
5
6